<classify> Na Kulwa Mzee-Dar es Salaam SERIKALI imewafikisha mahakamani wafanyakazi wengine wawili wa Kampuni ya Quality Group kuwaunganisha katika kesi inayowakabili wenzao 14. Wafanyakazi hao walifikishwa katika Mahakama ya Hakimu Mkazi Kisutu Dar es Salaam jana na kusomewa mashtaka yanayowakabili, mbele ya Hakimu Mkazi Mfawidhi, Cyprian Mkeha. Wakili wa Uhamiaji, Method Kagoma aliwataja washtakiwa kuwa ni Meneja Miradi Jose Kiran 40 na Katibu muhtasi, Prakash Batt 35 ambao wote ni raia wa India. Kagoma alidai washtakiwa wanakabiliwa na mashtaka manne. Inadaiwa Februari 13, mwaka huu, katika ofisi za Kampuni ya Quality Group wilayani Ilala, Dar es Salaam, washtakiwa wote wakiwa raia wa India, walikutwa wakiwa na vibali vya biashara vya kughushi. Alidai siku hiyo walikutwa wakiishi nchini kinyume cha sheria. Pia wanadaiwa siku hiyo walikutwa wakifanya kazi kama washauri wa Quality Group bila ya kuwa na vibali vinavyowaruhusu kufanya hivyo. Katika shitaka la nne, washtakiwa hao wanadaiwa wakiwa waajiriwa wa kampuni hiyo, waliwazuia maofisa wa uhamiaji kufanya kazi yao baada ya kukataa kuripoti Makao Makuu ya Idara ya Uhamiaji na kujaribu kutoroka nchini kwa kupitia mpaka wa Horohoro. Washtakiwa walikana mashtaka hayo na upande wa Jamhuri ulidai upelelezi umekamilika na kuomba kupangiwa tarehe ya usikilizwaji wa awali. Hakimu Mkeha aliahirisha kesi hiyo hadi Machi 7, mwaka huu na washtakiwa waliachiwa kwa dhamana baada ya kutimiza masharti ya kila mmoja kuwa na mdhamini mmoja atakayetia saini dhamana ya Sh milioni tano. Washtakiwa hao waliunganishwa katika kesi inayowakabili Meneja Msaidizi wa kampuni hiyo, Pintu Kumar 28 na wenzake 13, ambao wao walisomewa mashtaka matatu. Washtakiwa wengine ni washauri wa kampuni hiyo, Rajat Sarkar 35, Jagadish Mamidu 29, Niladri Maiti 41, Divakar Rajasekaran 37, Rajasekaran 37, Bijenda Kumar 43, Prasoon Kumar 46 , Nipun Bhatt 32 na Mhasibu Mohammad Shaikh 44. Wengine ni washauri Anuj Agrwal 46, Varun Boloor 34, Arun Kateel 46, Avinash Chandratiwari 33 na Vikram Sankhala 50. Washitakiwa hao 14 wanakabiliwa na mashtaka matatu yanayofanana na wenzao isipokuwa shtaka moja la kuwazuia maofisa uhamiaji kufanya kazi yao.  <topic>: KITAIFA 